Microsoft waarsku oor gevaarlike rekenaarvirus | Netwerk24
Deur Petrus Malherbe 15 Mei 2019 14:02
Die WannaCry-virus het groot amok veroorsaak.
Microsoft het ’n waarskuwing uitgereik aan gebruikers wat ouer weergawes van Windows gebruik, om dadelik ’n bywerking van die bedryfstelsel te installeer.
Dit geld gebruikers met Windows XP, Windows Vista en Windows 7.
Sonder die dringende bywerking is rekenaars met hierdie bedryfstelsels kwesbaar vir ’n nare rekenaarvirus, waarsku Microsoft.
Die tegnologiereus probeer tans die verspreiding van die virus keer deur ’n bywerking van die ouer bedryfstelsels uit te reik; ’n uitsonderlike stap aangesien hy nie eintlik meer dié ou weergawes van Windows ondersteun nie.
Die virus versprei glo maklik van een besmette rekenaar na die ander deur ’n swak plek in die ouer bedryfstelsels uit te buit.
Meer onlangse weergawes van Windows, insluitend Windows 8 en Windows 10, word nie deur die bedreiging geraak nie.
Hoewel die meeste rekenaars deesdae Windows 10 gebruik, gebruik etlike miljoene toestelle wêreldwyd steeds Windows 7.
Trouens, Windows 7 was tot Februarie 2018 nog op meer toestelle as Windows 10. Die eerste weergawe van Windows 10 is in 2015 uitgereik.
Microsoft se bedryfstelsel geniet ’n markaandeel van byna 90% wêreldwyd.
Dit beteken nege uit tien rekenaars gebruik ’n weergawe van Windows. Kuberkrakers buit enige kwesbaarheid maklik uit en dit maak die bedryfstelsel vatbaar vir virusse.
Daarom maan Microsoft gebruikers om deurgaans seker te maak hulle laai die jongste bywerkings vir die bedryfstelsel af.
Verskeie ondernemings se rekenaarstelsels is in die laaste paar jaar lamgelê deur ’n rekenaarvirus genaamd WannaCry. Sodra dié virus ’n rekenaar besmet, word ’n bedrag in afpersgeld geëis voordat die toestel weer ontsluit word.
Meer oor: Microsoft | Wannacry | Tegnologie | Rekenaars